b'\n_START_ARTICLE_\nMati Karmin\n_START_PARAGRAPH_\nMati Karmin (s\xc3\xbcndinud 26. veebruaril 1959 Tartus) on eesti skulptor.\n_START_SECTION_\nElulugu\n_START_PARAGRAPH_\nKarmin \xc3\xb5ppis 1966\xe2\x80\x931977 H. Treffneri G\xc3\xbcmnaasiumis ning astus 1981 Eesti Riiklikku Kunstiinstituuti, mille skulptuurieriala l\xc3\xb5petas 1986. J\xc3\xa4tkas samas kuni 1995. aastani \xc3\xb5ppej\xc3\xb5una. On \xc3\xb5petanud Tartu K\xc3\xb5rgemas Kunstikoolis, t\xc3\xb6\xc3\xb6tades seal professori ja skulptuuriosakonna juhatajana.\n_START_SECTION_\nLooming\n_START_PARAGRAPH_\nMati Karmini enam kui 20 monumentaalskulptuuri ilmestavad mitut Eesti linna ja asulat. Olulisemad neist on Charles Leroux\xe2\x80\x99 m\xc3\xa4lestusm\xc3\xa4rk Tallinnas (1989), parvlaeva Estonia hukule p\xc3\xbchendatud monumendid Hiiumaal (1995) ja P\xc3\xa4rnus (1997), purskkaevuskulptuur \xe2\x80\x9eSuudlevad tudengid\xe2\x80\x9d (1998), Jaan T\xc3\xb5nissoni monument (2001) ja Juri Lotmani monument (2007) Tartus, ratsamonument \xe2\x80\x9eP\xc3\xbcha J\xc3\xbcri v\xc3\xb5itlus lohega\xe2\x80\x9d Toris (2003) ning Marie Underi monument Tallinnas (2010). _NEWLINE_Karmini loomingu \xc3\xbcks suurejoonelisemaid v\xc3\xa4ljundeid on 1990.\xc2\xa0aastate l\xc3\xb5pul alustatud meremiiniprojekt. Eesti p\xc3\xb5hjarannikul ja saartel leidus p\xc3\xa4rast N\xc3\xb5ukogude armee lahkumist hulgaliselt mahaj\xc3\xa4\xc3\xa4nud militaartehnikat, sealjuures roostetanud miinikesti, millest osa oli p\xc3\xa4rit isegi I maailmas\xc3\xb5ja aastaist. Kunstnik hakkas neist valmistama kaminakoldeid ja m\xc3\xb6\xc3\xb6bliesemeid. Viimastel aastatel on Mati Karmini suhe miinikestadega muutunud abstraheerivamaks. Sf\xc3\xa4\xc3\xa4rilisi kujundeid on esitatud ruumiliste moodulitena kui universaalseid dekoratiivseid vorme.\n_START_SECTION_\n\xc3\x9chiskondlik tegevus\n_START_PARAGRAPH_\nMati Karmin on olnud Eesti Kunstnike Liidu president (1992\xe2\x80\x931995), ta kuulub Tartu Toome Rotary Klubisse ning on EELK Tallinna P\xc3\xbcha Neitsi Maarja Piiskopliku Toomkoguduse n\xc3\xb5ukogu liige._NEWLINE_2018. aasta III kvartalis oli Karmin Eesti Konservatiivse Rahvaerakonna \xc3\xbcks suuremaid toetajaid, olles \xc3\xbchtlasi partei liige.'